Epcor Tower, jossa BioWaren päästudio on sijainnut vuodesta 2019 lähtien.
**BioWare** on kanadalainen videopelien ja pelimoottorien kehittämiseen keskittynyt yritys. Yhtiö perustettiin vuonna 1995 ja on ollut Electronic Artsin omistuksessa vuodesta 2007 lähtien. BioWare on tullut tunnetuksi tietokoneroolipeleistään, erityisesti *Baldur’s Gate*-, *Mass Effect*- ja *Dragon Age* -pelisarjoista.

Historia
--------

### Alkuvaiheet

BioWaren perusti Ray Muzyka, Greg Zeschuk ja Augustine Yip. Muzyka ja Zeschuk alkoivat vuonna 1994 ohjelmoimaan lääketieteellistä koulutusohjelmistoa Albertan yliopiston lääketieteellisessä tiedekunnassa. Valmistumisen jälkeen he tekivät yhdessä Yipin kanssa toisen ja viimeisen lääketieteellisen projektinsa, joka valmistui vuonna 1995. Tämän jälkeen kolmikko liittyi peliohjelmoija- ja taiteilijaryhmään, ja he perustivat BioWaren 1. helmikuuta 1995. He keräsivät yhdessä 100 000 dollaria ja aloittivat kehittämään ensimmäistä peliä.

### 1995–1998: Ensimmäiset videopelit

BioWaren entinen logo.
BioWaren ensimmäinen peli oli *Shattered Steel*, joka esiteltiin demona kymmennelle kustantajalle, joista seitsemän teki tarjouksen. *Shattered Steelin* julkaisusopimus solmittiin lopulta Interplay Entertainmentin kanssa. Kauppa maksoi BioWaren perustajien alkusijoituksen ja antoi heille pääsyn Interplayn kehitysresursseihin. BioWare teki sopimuksen Calgaryssä toimineen Pyrotek Game Studiosin kanssa, ja joka alkoi auttaa BioWarea kehittämään *Shattered Steeliä*. BioWare oli hyvin tyytyväinen yhteistyöhön Pyrotekin kanssa, joten yritys palkkasi myöhemmin muutamia Pyrotekin työntekijöitä. *Shattered Steel* julkaistiin vuonna 1996, ja IGN on kertonut pelin menestyneen kohtuullisesti ja saaneen positiivisia arvosteluja. Interplay oli tyytyväinen peliin, ja sille suunniteltiin jatko-osa vuodella 1998, mutta se ei kuitenkaan koskaan toteutunut.

BioWaren perustajat ja henkilöstö olivat kiinnostuneita tietokoneroolipeleistä sekä pöytäroolipeleistä, ja näin ollen he halusivat myös kehittää oman roolipelin. Interplay rahoitti kehitystyötä, ja BioWare esitteli demon nimeltään *Battleground: Infinity*. Nähdessään esityksen pelistä Interplay ehdotti, että se sopisi *Dungeons & Dragons* -lisenssille. Tuloksena syntyi *Baldur’s Gate*, jota kehitettiin kolme vuotta. Muzyka, Zeschuck ja Yip harjoittivat lääketiedettä päivisin ja samaan aikaan vastasivat pelin kehityksestä. Projektin viimeiseen vuoteen mennessä Muzyka ja Zeschuck siirtyivät kokopäiväisesti pelialalle. Yip päätti sen sijaan jatkaa uraansa lääketieteen parissa, ja hän lähti yhtiöstä vuonna 1997. *Baldur’s Gate* julkaistiin vuonna 1998. Sitä myytiin yli kaksi miljoonaa kappaletta, ja se voitti useita pelialan palkintoja.

### 1998–2010: Electronic Arts

BioWaren nimi liitettiin tiukasti roolipeleihin. BioWare alkoi kehittää kolmannen persoonan ammuntapeliä, *MDK2:sta*. Lajityyppi poikkesi entisistä peleistä paljon, mikä herätti epäilyksiä. BioWare kuitenkin onnistui pelin kehityksessä ja keräsi yhtä positiivisia arvosteluja kuin pelin ensimmäinen osa *MDK* oli saanut. Tästä huolimatta *MDK2* oli BioWaren viimeinen puhdas toimintapeli ja kokonaan RPG-tyylilajin ulkopuolella ollut peli. BioWaren Infinity Engine -moottoria käytettiin vielä useissa peleissä, kuten *Planescape: Tormentissa*, *Icewind Dalessa* ja *Baldur’s Gate II: Shadows of Amnissa*, kunnes sitä seurasi uusi pelimoottori nimeltään Aurora Engine. BioWaren useat menestyksekkäät pelinimikkeet eivät kuitenkaan riittäneet tukemaan Interplaytä. Yritys teki suuria tappioita, jotka lopulta veivät yrityksen vararikkoon. BioWaren oli siirryttävä eteenpäin ja jätettävä *Baldur’s Gate* -pelisarja taakseen.

Myöhemmin BioWare alkoi työskennellä Infrogramesin kanssa, joka myöhemmin nimettiin Atariksi. Yhtiöiden ensimmäinen projekti oli vuonna 2002 julkaistu *Neverwinter Nights*, jossa käytettiin Aurora Engineä. Vuonna 2005 ilmoitettiin, että Pandemic Studios yhdistyy BioWaren kanssa, ja pääomasijoitusyhtiö Elevation Partners sijoittaa kumppanuuteen. Lokakuussa 2007 kuitenkin ilmoitettiin, että Electronic Arts osti VG Holding Groupin, joka omisti molemmat studiot. Mythic Entertainment liitettiin kesäkuussa 2009 osaksi BioWarea.

### 2010-luku: Perustajien lähtö

BioWare ilmoitti 17. syyskuuta 2012 kolmannesta *Dragon Age* -pelistä. Seuraavana päivänä yhtiön perustajat Ray Muzyka ja Greg Zeschuk ilmoittivat lähdöstään. BioWare oli lähes vuoden ilman virallista johtajaa, kunnes Electronic Arts nimitti Matthew Brombergin BioWare-tuotemerkin pääjohtajaksi syyskuussa 2013. The Walt Disney Company ilmoitti toukokuussa 2013, että Electronic Arts tuottaa tulevia *Tähtien sota* -pelejä. Mukana on Disneyn mukaan myös BioWare-tiimi, joka oli jo ennestään kehittämässä Tähtien sota -sarjaa.

Electronic Arts ilmoitti 13. syyskuuta 2016 perustavansa EA Worldwide Studiosin, joka koostuisi BioWaresta, EA Mobilesta ja Maxisista, ja sitä johtaisi Patrick Söderlund. Samanaikaisesti EA Mobilen ja Maxiksen johtaja Samantha Ryan nimitettiin myös BioWaren uudeksi johtajaksi. E3 2017 -tapahtumassa paljastettiin BioWaren uusi videopeliprojekti, *Anthem*. Peli julkaistiin 22. helmikuuta 2019, ja peli sekä itse yhtiö saivat sen julkaisemisen jälkeen paljon kritiikkiä. Raporteissa BioWaren työympäistön kerrottiin johtavan työntekijöiden loppuunpalamiseen. *Anthemia* kritisoitiin esimerkiksi tylsistä tehtävistä, viivästyksistä ja palvelinongelmista.

Studiot
-------

### Nykyiset studiot

* BioWare Austin, perustettu vuonna 2006, sijaitsee Austinissa.
* BioWare Edmonton, perustettu vuonna 1995, sijaitsee Edmontonissa, Epcor Towerissa.

### Entiset studiot

* BioWare Montreal, perustettu vuonna 2009, yhdistetty vuonna 2017 EA Motiveen.
* BioWare San Francisco, suljettu vuonna 2013.
* BioWare Mythic, liitetty BioWareen vuonna 2009, suljettu vuonna 2014.

Videopelit
----------

| Julkaisu | Nimi | Alusta(t) |
| --- | --- | --- |
| 1996 | *Shattered Steel* | MS-DOS, Mac OS |
| 1998 | *Baldur's Gate* | Mac OS, Windows |
| 2000 | *MDK2* | Dreamcast, PlayStation 2, WiiWare, Windows |
| 2000 | *Baldur's Gate II: Shadows of Amn* | Mac OS, Windows |
| 2002 | *Neverwinter Nights* | Linux, Mac OS, Windows |
| 2003 | *Star Wars: Knights of the Old Republic* | Linux, Mac OS, Windows |
| 2005 | *Jade Empire* | Mac OS X, Windows, Xbox, Xbox 360 |
| 2007 | *Mass Effect* | Windows, Xbox 360 |
| 2008 | *Sonic Chronicles: The Dark Brotherhood* | Nintendo DS |
| 2009 | *Mass Effect Galaxy* | iOS |
| 2009 | *Dragon Age: Origins* | Mac OS X, PlayStation 3, Windows, Xbox 360 |
| 2010 | *Mass Effect 2* | PlayStation 3, Windows, Xbox 360 |
| 2011 | *Dragon Age 2* | Mac OS X, PlayStation 3, Windows, Xbox 360 |
| 2011 | *Star Wars: The Old Republic* | Windows |
| 2012 | *Mass Effect 3* | PlayStation 3, Wii U, Windows, Xbox 360 |
| 2014 | *Dragon Age: Inquisition* | PlayStation 3, PlayStation 4, Windows, Xbox 360, Xbox One |
| 2017 | *Mass Effect: Andromeda* | PlayStation 4, Windows, Xbox One |
| 2019 | *Anthem* | PlayStation 4, Windows, Xbox One |
|

Lähteet
-------

1. ↑  BioWare on RPG Success, Old Republic, Natal and More *industrygamers.com*.  Arkistoitu 13.7.2011. Viitattu 11.7.2020. (englanniksi)
2. 1 2 3 4 5  Heritage BioWare.  Arkistoitu. Viitattu 26.9.2020. (englanniksi)
3. 1 2 3 4 5 6 7 8 9 10 11 12 13 14 15 16 17  Fahs, Travis: IGN Presents the History of BioWare IGN.  Arkistoitu. Viitattu 26.9.2020. (englanniksi)
4. 1 2  Rigney, Ryan: BioWare's Co-Founders Leave the Old Republic Studio Wired. Viitattu 26.9.2020. (englanniksi)
5. ↑  About Bioware BioWare. Viitattu 26.9.2020. (englanniksi)
6. 1 2 3  Whitehead, Dan: The History of BioWare Eurogamer. Viitattu 26.9.2020. (englanniksi)
7. ↑  Huffstuffer, P.J: Interplay’s Losses Worse Than Expected Los Angeles Times. Viitattu 26.9.2020. (englanniksi)
8. ↑  Bioware and Pandemic to merge, creating new 'super-studio' Eurogamer. Viitattu 26.9.2020. (englanniksi)
9. ↑  Thorsen, Tor: EA buying BioWare/Pandemic for $860M GameSpot. Viitattu 26.9.2020. (englanniksi)
10. 1 2  BioWare Merges with Mythic IGN. Viitattu 26.9.2020. (englanniksi)
11. ↑  Goldfarb, Andrew: Dragon Age 3: Inquisition Announced IGN. Viitattu 26.9.2020. (englanniksi)
12. ↑  Yin-Poole, Wesley: BioWare has a new boss Eurogamer. Viitattu 26.9.2020. (englanniksi)
13. ↑  Gibeau, Frank: EA and Disney Team Up on New Star Wars Games Electronic Arts. Viitattu 26.9.2020. (englanniksi)
14. ↑  Te, Zorine: EA Worldwide Studios Announced, Brings Together Maxis, BioWare, and More GameSpot.  Arkistoitu 4.11.2016. Viitattu 26.9.2020. (englanniksi)
15. ↑  An Organizational Update Electronic Arts. Viitattu 26.9.2020. (englanniksi)
16. ↑  Goldfarb, Andrew: E3 2017: BioWare Reveals New Project, Anthem IGN. Viitattu 26.9.2020. (englanniksi)
17. ↑  Ben Kuchera: The press is not your enemy, BioWare  2.4.2019. Polygon. Viitattu 26.9.2020. (englanniksi)
18. ↑  Goslin, Austen: Recapping Anthem’s messy road after launch Polygon. Viitattu 26.9.2020. (englanniksi)
19. ↑  BioWare Austin BioWare. Viitattu 26.9.2020. (englanniksi)
20. ↑  BioWare Edmonton BioWare. Viitattu 26.9.2020. (englanniksi)
21. ↑  Philips, Tom: Mass Effect Andromeda studio BioWare Montreal will be absorbed by EA Motive Eurogamer. Viitattu 26.9.2020. (englanniksi)
22. ↑  Yin-Poole, Wesley: Dragon Age: Legends dev BioWare San Francisco shuts down - report Eurogamer. Viitattu 26.9.2020. (englanniksi)
23. ↑  Schreir, Jason: EA Shuts Down Longtime Game Studio Mythic Entertainment Kotaku.  Arkistoitu 20.6.2020. Viitattu 26.9.2020. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **BioWare**.
* BioWaren kotisivut